A un’iscolana

Cantu chilcas casteddos ispavaldos
fatos da invasores furisteris
po esser de difesa balualdos
a sos dominadores usureris,

prite no chilcas sos nuraghes saldos
costruidos da rudes gherrieris
a pedra, chena istucu né ismaldos
ma solidos chi paren fatos eris?

A pedra nuda, cumpata e cuntzisa
chi mancu sos millennios cancèllana
ca jajos nostros ischian costrùere.

Ma sos ch'an fatu sos ladros de Pisa
cantu po rezer reos los puntèllana
fut mezus a nde los lassare rùere.

Su deghe 'e Nadale 1977